Minecraft Earth

Minecraft Earth היה משחק וידאו מסוגת ארגז חול במציאות רבודה, שפותח על ידי Mojang Studios ופורסם על ידי Xbox Game Studios. המשחק הוא ספין אוף של משחק הווידאו מיינקראפט. המשחק הוכרז במאי 2019 והיה זמין באנדרואיד וב-iOS. המשחק הופץ בצורה חינמית, ויצא לראשונה בגישה מוקדמת ב-17 באוקטובר 2019. המשחק קיבל את העדכון הסופי בינואר 2021 והושבת רשמית ב-30 ביוני באותה שנה.

 משחקיות 
בדומה למיינקראפט, Minecraft Earth התרכז סביב בנייה, איסוף משאבים וחקירת העולם. המשחק השתמש באותו מנוע משחק כמו גרסאות אחרות של מיינקראפט. ב"מצב בנייה " (build mode), שחקנים יכלו לבנות מבני מציאות רבודה על "לוחות בנייה" (Buildplates) בשיתוף פעולה עם שחקנים אחרים, ואז לחקור אותם בגודל מלא באמצעות "מצב משחק" (play mode). גם במצב בנייה וגם במצב משחק, לוחות הבנייה הונחו על העולם האמיתי באמצעות מציאות רבודה ומצלמת הטלפון. שחקנים יכלו לבנות על ידי איסוף משאבים במפה של המשחק ועל ידי השלמת "הרפתקאות" שעשויות להיות חידות, משימה ספציפית או מיקום וירטואלי עם ישויות עוינות שצריך להביס כגון דרקון הסוף - ender dragon.

Minecraft Earth כלל סוגים רבים ושונים של ישויות במשחק, שהן וריאציות בלעדיות של הישויות במיינקראפט. למשחק היו שני מטבעות: "אודמים" (rubies) ו"מיינקוינס". ניתן היה להרוויח מטבעות אודם באמצעות משחק או רכישה בכסף אמיתי, וניתן היה להשתמש בהם לרכישת פריטים המשפיעים על המשחק כגון לוחות בנייה. מיינקוינס, שנמצאים בכל מהדורות הסלע של מיינקראפט, ניתן היה לרכוש רק בכסף אמיתי והם שימשו לרכישת פריטי קוסמטיקה, כמו חבילות טקסטורה וסקינים.

 פיתוח 
Minecraft Earth משתמש במידע מ-OpenStreetMap למידע על מפות. המשחק נבנה על Microsoft Azure בגלל תכונות המציאות הרבודה שלו. המשחק היה חינמי, ותמך בטלפונים חכמים של אנדרואיד ו-iOS.

במהלך ועידת המפתחים Build של מיקרוסופט בשנת 2015, צוות הולולנס של מיקרוסופט חשף גרסת מציאות רבודה של מיינקראפט. ב-8 במאי 2019, יצא טריילר ראשוני שהראה חזיר מלוכלך מבוץ. Minecraft Earth הוכרז במהלך יום השנה העשירי של מיינקראפט במאי 2019. מיקרוסופט יצרו אתר עבור שחקנים כדי להירשם לבטא הסגורה שיצאה באמצע 2019, והם התכוונו לשחרר את המשחק בהשקה הדרגתית. משחק רב-משתתפים הוצג בכנס המפתחים העולמי של אפל ביוני 2019.

 הפצה 
גרסת בטא סגורה יצאה לראשונה ל-iOS ב-16 ביולי 2019 בסיאטל ובלונדון, לאחר מכן בסטוקהולם, טוקיו ומקסיקו סיטי במהלך היומיים הבאים. משתמשי אנדרואיד בערים אלו קיבלו גישה לגרסת הבטא הסגורה ב-30 באוגוסט 2019. Minecraft Earth יצא לראשונה בגישה מוקדמת באיסלנד ובניו זילנד ב-17 באוקטובר 2019, והתגלגל לאט לאט למדינות אחרות בשבועות הבאים, למשל לארצות הברית בנובמבר. המשחק הועמד להורדה בכל העולם ב-11 בדצמבר 2019 (הוא אינו זמין בסין, קובה, איראן, מיאנמר, סודאן, עיראק, איחוד האמירויות הערביות ועוד).

ב-5 בינואר 2021 הודיעה Mojang Studios על יציאת הגרסה האחרונה של Minecraft Earth, תוך ציון מגפת הקורונה כגורם עיקרי. בחברת Mojang הוסיפו כי הם יסיימו את התמיכה ב-Minecraft Earth ב-30 ביוני 2021.

 ביקורות 
"Newshub" תיארו את המשחק כ"שאפתני מאוד". חברת המחקר "Sensor Tower" דיווחה שהמשחק הורד כ-1.4 מיליון פעמים בשבוע הראשון לשחרורו, עם 1.2 מיליון מההורדות מארצות הברית.

 פרסים 
המשחק היה מועמד בקטגוריית "משחק ה-VR/AR הטוב ביותר" בטקס פרסי מבקרי המשחקים, וזכה בפרס Dreamland של קוני איילנד למ"שחק AR/VR הטוב ביותר" בטקס פרסי המשחקים של ניו יורק. מגזין TIME ציינו את Minecraft Earth כאחד ממאה ההמצאות הטובות ביותר לשנת 2019.

 קישורים חיצוניים 


 הערות שוליים 

קטגוריה:מיינקראפט
קטגוריה:משחקי מובייל
קטגוריה:משחקי וידאו משנת 2019
קטגוריה:משחקי וידאו שפותחו בשוודיה
קטגוריה:משחקי סימולציית בנייה וניהול
קטגוריה:משחקי מציאות רבודה
קטגוריה:משחקי iOS